**ŽIVEL JE PROČ OD VSEH LJUDI,**

**OD VSEH LJUDI, OD VSEH STVARI,**

**V PLANINI, KJER JE VEČNI MIR –**

**STAR PASTIR.**

**NEKOČ PA PRIDE SMRT MU V VAS.**

**PUKLJUKA, TAKŠEN DA MU GLAS:**

**PUSTITI TREBA BO TA SVET**

**IN UMRET.**

**A KER TAKO JE DALEČ ŠLA,**

**SE HUDO JE UŽEJALA.**

**PA GA PROSILA JE KLEČE**

**ZA VRČ VODE.**

**PASTIR JI PRAVI: DAM TI PITI,**

**A MORALA MI BOŠ SLUŽITI,**

**DOKLER NE BO ŠLO DVAJSET LET**

**ČEZ TA SVET.**

**KER ŽEJA JO STISKALA JE,**

**ZA DEKLO SE PRIZNALA JE**

**IN UDARILA STA SI V DLAN**

**TISTI DAN.**

**POTEM PA JE NAGNILA MEH,**

**DA JI JE TEKLO PO KOSTEH,**

**PO VSEH KOSTEH NA TRDA TLA**

**JE VODA ŠLA.**

**ODSLEJ JE BACKE RIŽALA**

**IN KO SE NOČ JE BLIŽALA,**

**JE POMAGALA KRAVE GNAT**

**V OGRAD SPAT.**

**KO PA PREŠLO JE DVAJSET LET**

**IN TREBA BI BILO UMRET,**

**NI BIL PASTIR TAKO POTRT**

**KOT BELA SMRT.**

**SI IZJOKALA JE OČI,**

**DA MOKRE SO BILE KOSTI,**

**PO VSEH KOSTEH, NA TRDE TLE**

**SO SOLZE ŠLE.**

**SRCE JI ŽALOST STRLA JE**

**IN BOTRA SMRT UMRLA JE.**

**PASTIR PA JO JE V GROB DAJAL**

**SRED PLANJAV.**

**MOGOČE, DA ŠE ZDAJ ŽIVI**

**PROČ OD LJUDI, OD VSEH STVARI,**

**V PLANINI, KJER JE VEČNI MIR –**

**STAR PASTIR.**

Spoštovani ljubitelji naše planine, cenjeni vabljeni gostje!

Namesto uvodnega govora sem si dovolil recitirati pesem o starem pastirju, ki jo je napisal naš največji satirik, stand up komik, šansonjer, humorist in klovn Fran Miličinski Ježek. Več razlogov imam za to. Prvi je ta, da letos praznujemo 100 letnico njegovega rojstva, drugi razlog je v tem, da je v tej pesmi sporočilno ubesedil pastirja na najbolj prvinski način kot klenega moža, ki je s svojo preprostostjo ukanil celo botro smrt. Tretji razlog pa je v tem, da nam je bajtarjem pomenil Ježek neko inspiracijo za našo druščino, za naš bajtarski farovž. Njegov narobe svet je bil tudi naš. Le z veseljem, humorjem, satiro, zdravo druščino na planin je možno smiselno preživeti bolezni dolinskega življenja ali z drugimi besedami: zdraviti bolezni sodobnega časa. Na pragu visokogorja je treba na svet gledati z vedrejše plati in se zavedati, da smo na začasnem bivanju pri materi Naravi in da poleg materialnega sveta v naravi obstoja še kaj, denimo pozabljeno občestvo starega pastirja.

Res je, da nas je pravih bajtarjev ali najemnikov pastirskih bajt čedalje manj, res pa je tudi, da prvinski duh bajtarstva ostaja tak kot je bil pred 84. leti. Mogoče je res, da je s časom usahnila naša iskrivost, satira in humor, kljub temu pa upam, da ga bomo v naših planinski kočah še naprej prepevali in plemenitili Ježkove pesmi in pomenljiva sporočila: »Prižgite luč ljudje« in tisto: » Ljubezen naj gre vedno v cvet, da bo lepši, da bo zaljši ta okrogel nori svet. Ljubezen naj gre vedno v cvet, da bo lepši, da bo zaljši ta prismuknjen svet«.

V želji, da bi si pastirji in bajtarji še veliko let izmenjali svoja poslanstva, sporočila in prelesti naše planine se vam zahvaljujem za tako številno udeležbo, vas lepo pozdravljam in vam želim varen korak v dolino.

Hvala za vašo pozornost.

Rakovo, 1.10.2014 Vinko Poličnik